32005R1051
L 173/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1051/2005 AL COMISIEI
din 5 iulie 2005
de modificare a Regulamentului (CE) nr. 1622/1999 privind normele de aplicare a Regulamentului (CE) nr. 2201/96 al Consiliului în ceea ce privește regimul de depozitare care se aplică strugurilor uscați netransformați și smochinelor uscate netransformate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a piețelor în sectorul produselor transformate pe bază de fructe și legume (1), în special articolul 9 alineatul (8),
întrucât:
(1)
Articolul 9 din Regulamentul (CE) nr. 2201/96 instituie un regim de depozitare pentru strugurii uscați netransformați și smochinele uscate netransformate în ultimele două luni din anii de comercializare a acestor produse. Acest regim constă dintr-un sistem care autorizează agențiile de depozitare și plata către acestea a unui ajutor pentru depozitare și a unei compensații financiare. Regulamentul (CE) nr. 1622/1999 al Comisiei (2) stabilește condițiile pe care agențiile de depozitare trebuie să le îndeplinească pentru a fi autorizate, în special în ceea ce privește măsurile care trebuie luate pentru a garanta că produsele sunt depozitate în condiții optime.
(2)
Articolul 2 alineatul (2) paragraful al doilea a doua liniuță din Regulamentul (CE) nr. 1622/1999 stabilește măsuri tranzitorii până la sfârșitul anului de comercializare 2003/2004 în ceea ce privește smochinele uscate netransformate.
(3)
Condițiile meteorologice pe durata unei părți a anului de comercializare 2004/2005 au fost defavorabile, în special seceta gravă, ceea ce nu a permis o dezvoltare a fructelor în condiții satisfăcătoare. Acest lucru i-a determinat pe unii producători să recolteze o parte din fructele cu un calibru ceva mai mic decât cel standard, dar care îndeplinesc celelalte condiții de calitate care le fac proprii consumului uman. Pentru a evita direcționarea respectivelor cantități spre producția de pastă de smochine, ceea ce ar presupune o pierdere economică importantă, este necesar, prin urmare, să se prelungească respectivele măsuri tranzitorii, prevăzându-se în același timp un calibru minim suplimentar pentru anul de comercializare 2004/2005.
(4)
Articolul 4 din Regulamentul (CE) nr. 1622/1999 prevede vânzarea prin licitație a produselor deținute de agențiile de depozitare. Destinația prevăzută pentru smochinele uscate netransformate, este o utilizare industrială specifică, urmând a fi precizată în anunțul de participare la licitație de către autoritatea competentă. Având în vedere interesul economic scăzut pentru acest debușeu și faptul că nu a fost prezentată nicio ofertă la licitație, este necesar să se dea posibilitatea autorităților competente să extindă gama destinațiilor posibile ale produselor care urmează să fie scoase din depozite, adăugând în acest sens nutriția directă a animalelor și utilizarea în procedeele de îngrășare a pământului cu compost și de biodegradare.
(5)
Este necesară stabilirea unei proceduri de control fizic și documentar pentru aceste utilizări noi, atât în momentul operațiunii de depozitare, cât și la sfârșitul acesteia.
(6)
Este necesar ca Regulamentul (CE) nr. 1622/1999 să fie modificat în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
Regulamentul (CE) nr. 1622/1999 se modifică după cum urmează:
1.
la articolul 2, alineatul (2) se înlocuiește cu următorul text:
„(2) Produsele sunt livrate agențiilor de depozitare în cutii de plastic care se pot stivui. Cu toate acestea, în mod tranzitoriu, ele pot fi livrate în recipiente corespunzătoare, până la sfârșitul anului de comercializare 2001/2002 în cazul strugurilor uscați netransformați, și până la sfârșitul anului de comercializare 2004/2005 în cazul smochinelor uscate netransformate.
Produsele livrate trebuie să fie:
-
în cazul strugurilor uscați netransformați, conforme cu cerințele minime prevăzute la anexa la Regulamentul (CE) nr. 1622/1999;
-
în cazul smochinelor uscate netransformate, conforme cu cerințele minime prevăzute în anexa II la Regulamentul (CE) nr. 1573/1999 al Comisiei (3) și cu un calibru minim de 180 fructe/kg până la sfârșitul anului de comercializare 2004/2005, și de 150 fructe/kg pentru anii de comercializare următori.
2.
articolul 4 se modifică după cum urmează:
(a)
la alineatul (1), litera (a) se înlocuiește cu următorul text:
„(a)
smochinele uscate netransformate se vând în vederea unei utilizări industriale specifice sau a unei utilizări prevăzute la alineatul (3), care urmează să fie precizată în anunțul de participare la licitație;”;
(b)
se adaugă următorul alineat (3):
„(3) După ce au comunicat Comisiei motivele justificate care nu au permis utilizările prevăzute la alineatul (2), statele membre pot să autorizeze agențiile de depozitare să afecteze smochinele uscate netransformate următoarelor utilizări:
(a)
distribuirea pentru hrana animalelor;
(b)
utilizarea în procedee de îngrășare a pământului cu compost și de biodegradare, respectând mediul, în special calitatea apelor și a peisajului.”
3.
articolul 10 se modifică după cum urmează:
(a)
la alineatul (1), se adaugă următorul paragraf:
„În cazul utilizărilor menționate la articolul 4 alineatul (3), controalele prevăzute la literele (b) și (c) din primul paragraf al prezentului alineat se referă, pentru fiecare lot, la 100 % din cantitatea produselor scoase din depozit în cursul anului de comercializare. La sfârșitul controalelor respective, produsele scoase din depozit fac obiectul unei denaturări, în prezența autorităților competente, în condițiile prevăzute de statul membru.”;
(b)
alineatul (2) se înlocuiește cu următorul text:
„(2) Autoritatea competentă retrage aprobarea în cazul în care nu mai sunt îndeplinite condițiile necesare acordării acesteia. În acest caz, niciun ajutor pentru depozitare și nici o compensație financiară nu sunt plătite pentru anul de comercializare în curs, iar sumele deja plătite sunt rambursate cu o dobândă majorată, calculată în funcție de perioada scursă între plată și rambursare.
Rata acestei dobânzi este cea aplicată de Banca Centrală Europeană la operațiunile sale în euro, publicată în Jurnalul Oficial al Uniunii Europene, seria «C», în vigoare la data plății care nu trebuia efectuată, majorată cu trei la sută.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 iulie 2005.